b'\n_START_ARTICLE_\nVelika nagrada Sao Paula 1936\n_START_SECTION_\nPred dirko\n_START_PARAGRAPH_\nPo uspe\xc5\xa1ni dirki za Veliko nagrado Ria de Janeira, so bili udele\xc5\xbeenci dirke povabljeni tudi na dirko za Veliko nagrado Sao Paula mesec dni za tem. Scuderia Ferrari je na dirko ponovno postala Attilia Marinonija in Carla Pintacudo, dirke se je udele\xc5\xbeila tudi Hell\xc3\xa9 Nice v svojem modrem dirkalniku Alfa Romeo Monza. Ve\xc4\x8dina ostalih dirka\xc4\x8dev je bilo doma\xc4\x8dinov s starej\xc5\xa1imi Bugattiji in ameri\xc5\xa1kimi dirkalniki. Na dan dirke se je v mesto valila mno\xc5\xbeica gledalcev. \xc5\xa0tart, ki je bil na\xc4\x8drtovan za deveto uro zjutraj, je bil prestavljen, ker je guverner obti\xc4\x8dal v prometnem zastoju.\n_START_SECTION_\nDirka\n_START_PARAGRAPH_\nPintacuda je v tretjem krogu prevzel vodstvo, drugo mesto je dr\xc5\xbeal Marinoni. Slednji se je v \xc4\x8detrtem krog zavrtel, toda uspelo se mu je vrniti na stezo in ujeti priklju\xc4\x8dek z Pintacudo, za njima so dirkali \xc5\xa1e Hell\xc3\xa9-Nice, Vittorio Coppoli, Manuel de Teff\xc3\xa9, Chico Landi in Benedicto Lopes. Marinoni se je zavrtel \xc5\xa1e drugi\xc4\x8d, tokrat mu je tudi ugasnil dirkalnik. Moral je \xc4\x8dakati sedem minut, da je mimo pripeljal Pintacuda, ki ga je z dirkalnikom porinil, na ta na\xc4\x8din je Marinoni lahko zopet zagnal svoj dirkalnik. V osmih krogih se je Marinoni ponovno prebil na drugo mesto. Hell\xc3\xa9 Nice je v dvainpetdesetem krogu opravila postanek v boksih in padla na \xc4\x8detrto mesto. Po vrnitvi na stezo je tretjeuvr\xc5\xa1\xc4\x8denega de Teffeja lovila po pet sekund na krog in ga ulovila prav v predzadnjem krogu._NEWLINE_De Teffe je v zadnjem ovinku prepozno zaviral in ga je odneslo pre\xc5\xa1iroko, tako da sta oba zapeljala na \xc5\xa1tarto-ciljno ravnino kolo ob kolesu. Tedaj pa je neki gledalec pred njen dirkalnik porinil balo sena. Njen dirkalnik je ob trku dvignilo in tr\xc4\x8dil je v predel, kjer so stali gledalci, Hell\xc3\xa9 Nice pa je vrglo iz dirkalnika, padla je na enega od vojakov, ki je stal ob progi. Ob tem so \xc5\xa1tirje gledalci umrli, okoli trideset pa jih je bilo po\xc5\xa1kodovanih. Pintacuda in Marinoni sta z lahkoto zadr\xc5\xbeala prvi dve mesti, de Teff\xc3\xa9 pa je bil tretji.\n_START_SECTION_\nPo dirki\n_START_PARAGRAPH_\nHell\xc3\xa9 Nice so nezavestno prepeljali v bolni\xc5\xa1nico, kjer se je po treh dneh zbudila iz kome, po treh mesecih pa je bila odpu\xc5\xa1\xc4\x8dena iz bolni\xc5\xa1nice. Ta tragedija jo je povzdignila v brazilsko narodno junakinjo, po njej je bilo poimenovanih tudi ve\xc4\x8d otrok, Helenice ali Elenice.'